User:Indre Baik/Sample page

Dalia Balsytė (gimė 1954m. liepos 11d. Vilniuje) - pianistė, muzikų dinastijos atstovė, Lietuvos muzikos ir teatro akademijos Kamerinio ansamblio katedros profesorė.

2008 - 2018 Lietuvos muzikos ir teatro akademijos Kamerinio ansamblio katedros vedėja, 2011 – 2016 LMTA Senato narė, Senato Meno komisijos pirmininkė, 2014 – 2018  LMTA Muzikos fakulteto tarybos narė. Už pedagoginius ir meninius pasiekimus Dalia Balsytė buvo  apdovanota Lietuvos Respublikos Seimo (2003), Lietuvos Respublikos Prezidento Valdo Adamkaus (2007),  Lietuvos Respublikos Vyriausybės (2009) ir LR Kultūros ministro  (2015) Padėkos raštais.

Išsilavinimas

1972 m. ji baigė M. K. Čiurlionio menų gimnazijos, 1977 m. -  Lietuvos Valstybinės Konservatorijos (dabar Lietuvos muzikos ir teatro akademija)  prof. Olgos Šteinberg fortepijono klasę. Kamerinio ansamblio atlikimą studijavo prof. Kornelijos Kalinauskaitės klasėje, 1980-1983 tęsė mokslus Maskvos P. Čaikovskio konservatorijos Kamerinio ansamblio katedroje, kur baigė asistentūros-stažuotės kursą pas prof. Tatjaną Gaidamovič ir prof. Aleksandrą Bondurianskį. 2002 m. stažavo Vienos menų universitete (UDK, Austrija) prof. A. Kouyoumdjian klasėje.

Koncertinė veikla

Pianistė koncertinę veiklą pradėjo 1974 m. Ji yra grojusi su Lietuvos kameriniu, Lietuvos nacionaliniu simfoniniu orkestrais, 1981-1986 metais Lietuvoje ir užsienyje koncertavo fortepijoninio trio sudėtyje, kur jos partneriai buvo smuikininkė Audronė Šarpytė ir violončelininkas Albertas Šivickis. 1994-2000 metais D. Balsytė aktyviai bendradarbiavo su smuikininku Raimundu Katiliumi (1947–2000), 1998 buvo išleista šio dueto kompaktinė plokštelė. Ji groja įvairios sudėties kameriniuose ansambliuose, Lietuvoje, Vokietijoje ir Rusijoje koncertuoja su instrumentalistais ir dainininkais, tarp kurių smuikininkai I. Armonaitė, A. Peseckas, violončelininkai D. Geringas, E. Kulikauskas, P. Jacunskas, tenoras D. Puišys.

Pedagoginė ir kita profesinė veikla

1979 m. D. Balsytė dėsto Lietuvos muzikos ir teatro akademijoje: Bendrojo fortepijono katedroje iki 1999 m., Kamerinio ansamblio katedroje nuo 1992 m. 1996 m. jai buvo suteiktas docentės pedagoginis vardas, nuo 2008 m. dirbo profesoriaus pareigose, 2018 m. buvo suteiktas profesoriaus vardas. D. Balsytė studentų ansambliai sėkmingai dalyvauja Lietuvos ir užsienio festivaliuose, yra tapę nacionalinių ir tarptautinių konkursų laureatais. Tarp žymiausių absolventų -  fortepijoninis trio FortVio (Indrė Baikštytė, Ingrida Rupaitė, Povilas Jacunskas) – keturių tarptautinių konkursų laureatas, Europos kamerinės muzikos akademijos (ECMA) ansamblis, Lietuvos Vyriausybės kultūros ir meno premijos laureatas (2015). Ansamblio nariai sėkmingai įsiliejo į LMTA Kamerinio ansamblio katedros pedagogų gretas. Vadovavimo Kamerinio ansamblio katedrai veiklą vainikavo Lietuvos kamerinės muzikos atlikėjų gretas papildę ansambliai – unikalios sudėties trio Claviola bei tarptautinį pripažinimą pelnęs styginių kvartetas Mettis.

D. Balsytei vadovaujant Kamerino ansamblio katedra sustiprino savo tarptautinį prestižą. 2011 m. LMTA Kamerinio ansamblio katedra tapo ECMA (Europos kamerinės muzikos akademija; www.ecma-music.com) nare. Kiekvieną semestrą katedroje buvo organizuojami 2-3 užsienio aukštųjų mokyklų profesorių kamerinės muzikos meistriškumo kursai, studentų ansamblių koncertai Lietuvos akademinei ir plačiajai visuomenei bei tarptautiniuose festivaliuose. 2016 m. Kamerino ansamblio katedroje pradėtos vykdyti Šiuolaikinės ansamblinės muzikos magistrantūros studijos, 2018 m. buvo parengta pirmoji LMTA tarptautinė kamerinio ansamblio magistro studijų programa ECMAster. D. Balsytė dalyvavo organizuojant Tarptautinius studentų kamerinės muzikos festivalius Vilniuje (2002, 2008, 2014), ji buvo ECMA sesijų LMTA meno vadovė bei aktyviai dalyvauja ECMTA (Europos kamerinės muzikos dėstytojų asociacija; www.ecmta.eu) veikloje.

D. Balsytė yra nuosekli lietuviškos kamerinės muzikos propaguotoja. 1999 m. ji iniciavo ir kasmet organizuoja Tarptautinį Lietuvos kompozitorių kamerinės muzikos atlikimo konkursą, 2014 m. ir 2018 m. buvo Tarptautinio St. Vainiūno kamerinių ansamblių konkurso organizacinio komiteto vicepirmininkė. Dalia Balsytė inspiruoja Lietuvos kompozitorių (J. Tamulionio, O. Balakausko, V. Bartulio, J. Juozapaičio, F. Latėno ir kt.) naujų kamerinių kūrinių atsiradimą, juos atlieka, įrašo, redaguoja ir paruošia spaudai bei organizuoja jų koncertus Lietuvoje ir užsienyje, taip pat yra lietuviškos muzikos kompaktinių plokštelių projektų vadovė.

Ženklią D. Balsytės veiklos dalį sudaro kompozitoriaus Eduardo Balsio kūrybos išsaugojimas ir sklaida. D. Balsytė tvarko kompozitoriaus archyvą, inicijuoja autorinius koncertus, kuriuose pati dalyvauja. 2018-19 m. ji buvo kompozitoriaus E.Balsio 100-mečio minėjimo renginių organizacinio komiteto narė.

D. Balsytė dalyvauja nacionalinių ir tarptautinių konkursų žiuri darbe, veda kamerinio ansamblio meistriškumo kursus Estijos, Italijos, Kipro, Latvijos, Lenkijos, Suomijos, Vokietijos  aukštosiose mokyklose.